คลังคาดปี’54รีดภาษีพุ่งรัฐบาลทำงบได้ 2 ล้านล.
คลังจัดเต็ม 2 ล้านล้านให้รัฐบาลทำงบ
18 ส.ค. 2554

คลังจัดเต็ม 2 ล้านล้านให้รัฐบาลทำงบ
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) เปิดเผยว่า เมื่อวันที่ 21 ก.ค. สศค. ได้ประชุมร่วมกับกรมสรรพากร กรมสรรพสามิต กรมศุลกากร กรมธนารักษ์ และสำนักงานคณะกรรมการนโยบายรัฐวิสาหกิจ (สคร.) เพื่อปรับประมาณการรายได้รอบสุดท้ายประจำปีงบประมาณ 2554 โดยคาดว่าจะจัดเก็บรายได้ 1.84 ล้านล้านบาท สูงกว่าเป้าหมายที่ตั้งไว้ 1.9 แสนล้านบาท
ทั้งนี้ การประมาณการรายได้อยู่บนสมมติฐานการขยายตัวของผลิตภัณฑ์มวลรวมในประเทศ (จีดีพี) ปี 2554 ที่คาดว่าจะขยายตัวได้ในระดับ 4.5%
นอกจากนี้ ยังมีการประมาณการการจัดเก็บรายได้ในปีงบประมาณ 2555 ที่ต้องเสนอให้นายอารีพงศ์ ภู่ชอุ่ม ปลัดกระทรวงการคลังรับทราบเพื่อนำข้อมูลรายได้ไปพิจารณาร่วมกับการทำนโยบายของรัฐบาลพรรคเพื่อไทยที่หาเสียงไว้ ซึ่งคาดว่าการจัดเก็บรายได้จะขยายตัวกว่าปี 2554 หรือจัดเก็บได้กว่า 2 ล้านล้านบาท ซึ่งรัฐบาลใหม่จะต้องตัดสินใจว่าจะทำงบประมาณปี 2555 จำนวนเท่าไรเพื่อไปใช้จ่ายในโครงการต่างๆ
สำหรับกรอบงบประมาณปี 2555 ที่รัฐบาลเก่าทำไว้อยู่ที่ 2.25 ล้านล้านบาท เป็นงบประมาณแบบขาดดุล 3.5 แสนล้านบาท ประมาณการเก็บรายได้ 1.9 ล้านล้านบาท
แม้ว่าการจัดเก็บรายได้ในปี 2555 จะขยายตัวเพิ่มขึ้น แต่การใช้จ่ายตามกรอบงบประมาณของรัฐบาลใหม่ต้องเป็นไปตามกฎหมายที่ขาดดุลงบประมาณได้ไม่เกิน 20% ของงบประมาณรายจ่าย 80% ของรายจ่ายชำระหนี้เงินต้น
นอกจากนี้ ยังกู้เงินตามกฎหมายบริหารหนี้สาธารณะอีก 10% ของงบประมาณรายจ่ายเพื่อฟื้นฟูเศรษฐกิจ และค้ำประกันหนี้รัฐวิสาหกิจอีก 10% ของงบประมาณรายจ่าย
นายนริศ กล่าวว่า นโยบายการปรับโครงสร้างภาษี โดยการลดภาษี และให้สิทธิลดหย่อนภาษีบางประเภทของพรรคเพื่อไทยนั้น จะยังไม่มีผลกระทบต่อการจัดเก็บรายได้ในปี 2555 แต่จะส่งผลต่อการเสียภาษีในปี 2556 ส่วนกรอบการทำงบประมาณให้สมดุลภายใน 5 ปี หรือปี 2558 ขึ้นอยู่กับรัฐบาลใหม่ว่าจะดำเนินการตามกรอบของรัฐบาลชุดเดิมหรือไม่